VSRS Sklep VIII DoR 141/2021-5
Sodna praksa Vrhovnega sodišča, 2021-09-14

mag. Marijan Debelak (preds.), Samo Puppis (poroč.), Borut Vukovič

POKOJNINSKO ZAVAROVANJE - SOCIALNO ZAVAROVANJE

predlog za dopustitev revizije - dopuščena revizija - ugoditev predlogu - pravica do vdovske pokojnine

Revizija se dopusti glede vprašanja, ali je odločitev sodišča, da tožnici ne pripada višja vdovska pokojnina, glede na znesek starostne pokojnine, ki jo je prejemal tožničin mož, materialnopravno pravilna.

Revizija se dopusti glede vprašanja, ali je odločitev sodišča, da tožnici ne pripada višja vdovska pokojnina, glede na znesek starostne pokojnine, ki jo je prejemal tožničin mož, materialnopravno pravilna.

1. Sodišče prve stopnje je zavrnilo tožbeni zahtevek tožnice za odpravo odločb tožene stranke z dne 3. 10. 2019 in 25. 5. 2020, da se tožnici prizna vdovska pokojnina v višji višini in da ji je dolžna tožena stranka povrniti stroške postopka, v primeru zamude skupaj z zakonskimi zamudnimi obrestmi.

2. Sodišče druge stopnje je tožničino pritožbo zavrnilo, potrdilo izpodbijano sodbo sodišča prve stopnje in odločilo, da tožnica sama trpi stroške pritožbe.

3. Tožnica vlaga predlog za dopustitev revizije, v katerem zastavlja sledeča vprašanja:

‒ ali se vdovska pokojnina, ki se odmeri od pokojnine, do katere je bil upravičenec do pokojnine upravičen in se je izplačevala na podlagi tretjega odstavka 37. člena Sporazuma o socialnem zavarovanju med Republiko Slovenijo in Bosno in Hercegovino, skladno z drugo alinejo prvega odstavka 37. člena ZPIZ-2, odmeri od celotne pokojnine na podlagi skupne pokojninske dobe upravičenca do pokojnine v Sloveniji in BiH, ki se je upravičencu na podlagi navedenega sporazuma dejansko izplačevala ob njegovi smrti, ali le od tistega dela pokojnine, ki je bila upravičencu ponovno odmerjena na podlagi navedenega sporazuma od pokojninske dobe v Sloveniji;

‒ ali pravilo varstva pridobljenih pravic uživalca pokojnine iz tretjega odstavka 37. člena Sporazuma o socialnem zavarovanju med Republiko Slovenijo in Bosno in Hercegovino do prejemanja pokojnine od celotne pokojnine upravičenca na podlagi njegove skupne pokojninske dobe v Sloveniji in BiH, v povezavi z drugo alinejo prvega odstavka 37. člena ZPIZ-2 varuje tudi pravico upravičenke do odmere vdovske pokojnine od celotne pokojnine upravičenca na podlagi njegove skupne pokojninske dobe v Sloveniji in BiH.

5. Sodišče po prvem odstavku 367.a člena Zakona o pravdnem postopku (Ur. l. RS, št. 26/99 in nadalj.; v nadaljevanju ZPP) dopusti revizijo, če je od odločitve vrhovnega sodišča mogoče pričakovati odločitev o pravnem vprašanju, ki je pomembno za zagotovitev pravne varnosti, enotne uporabe prava ali za razvoj prava preko sodne prakse. Sodišče dopusti revizijo zlasti v naslednjih primerih: če gre za pravno vprašanje, glede katerega odločitev sodišča druge stopnje odstopa od sodne prakse vrhovnega sodišča; če gre za pravno vprašanje, glede katerega sodne prakse vrhovnega sodišča ni, še zlasti, če je praksa višjih sodišč neenotna; če gre za pravno vprašanje, glede katerega sodna praksa vrhovnega sodišča ni enotna.

6. Vrhovno sodišče ugotavlja, da so glede vprašanja, opredeljenega v izreku tega sklepa, izpolnjeni pogoji za dopustitev revizije iz prvega odstavka 367.a člena ZPP, zato je predlog v tem obsegu dopustilo (tretji odstavek 367.c člena ZPP).

7. Vrhovno sodišče je odločalo v senatu, ki je razviden iz uvoda tega sklepa. Odločitev je sprejelo soglasno.

Zakon o pravdnem postopku (1999) - ZPP  - člen 367c

Zakon o pokojninskem in invalidskem zavarovanju (2012) - ZPIZ-2  - člen 60

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.